Broj: 711-I-580-M-162/22-02-17

Zagreb, 8. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Igora Štoka, direktora trgovačkog društva Opatija 21 d.o.o.,** za davanjem mišljenja Povjerenstva, na 166. sjednici, održanoj 8. travnja 2022., daje sljedeće:

**MIŠLJENJE**

1. **Sukladno članku 18. stavku 5. ZSSI/21-a, obveznik Igor Štok može za vrijeme obnašanja dužnosti direktora trgovačkog društva Opatija 21 d.o.o. biti član Nadzornog odbora Hrvatske parking udruge,** **ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova, te je dužan obavljanje iste funkcije u toj udruzi navesti u imovinskoj kartici.**
2. **Sukladno članku 17. stavcima 2. i 3. ZSSI/21-a, obveznik Igor Štok može za vrijeme profesionalnog obnašanja dužnosti direktora trgovačkog društva Opatija 21 d.o.o. obavljati edukacijsku djelatnost članovima Hrvatske parking udruge, te povremeno obavljati poslove savjetovanja u istoj udruzi, ali je dužan u imovinskoj kartici navesti prihode ostvarene od obavljanja navedenih djelatnosti.**

Obrazloženje

Zahtjev za davanjem mišljenja Povjerenstva podnio je Igor Štok, direktor trgovačkog društva Opatija 21 d.o.o. U knjigama ulazne pošte Povjerenstva zahtjev je zaprimljen 25. ožujka 2022. pod poslovnim brojem 711-U-3854-M-162/22-01-3, povodom kojeg se vodi predmet broj M-162/22.

Člankom 3. stavkom 1. podstavkom 40. ZSSI/21-a propisano je predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona, stoga je Igor Štok povodom obnašanja dužnosti direktora trgovačkog društva Opatija 21 d.o.o., kojem je jedini osnivač Grad Opatija, obvezan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik navodi da obnaša dužnost direktora trgovačkog društva Opatija 21 d.o.o.osnovanog od strane Grada Opatije 2008. te da isto društvo obavlja djelatnost organiziranja parkirališta, davanja u zakup i naplate parkirnih mjesta, prijenosa i premještaja protupravno parkiranih oštećenih i napuštenih motornih vozila te druge djelatnosti.

Nadalje navodi da je kao predstavnik struke izabran u Nadzorni odbor Hrvatske parking udruge na sjednici Skupštine udruge održanoj krajem veljače 2022. te da je ista udruga krovna strukovna organizacije svih zainteresiranih tvrtki i pojedinaca u Republici Hrvatskoj koji sudjeluju u organizaciji i reguliranju prometa u mirovanju, osnovanoj s ciljem zajedničkog nastupa kojim se potiče, pomaže i razvija sudjelovanje u provođenju i donošenju zakonske regulative iz područja prometa. Ističe da se isto postiže na način da se, po uočavanju problema, međusobnim dogovaranjem pronalaze rješenja te aktivno nastupa vršenjem utjecaja na usvajanje i provedbu zakonskih i podzakonskih akata.

Također navodi da je trgovačko društvo Opatija 21 d.o.o. dobila europsku nagradu za najbolju tvrtku u parkirališnoj djelatnosti za 2020./2021. godinu (“Parking Management Company of the Year 2020/2021”) te da je društvu od Hrvatske parking udruga prošle godine uručeno priznanje za unapređenje i razvoj sustava parkiranje u Republici Hrvatskoj.

Navodi da je člankom 7. Statuta Hrvatske parking udruge propisano da će članice iste udruge međusobno izmjenjivati informacije i po potrebi pružati si pomoć u zastupanju te da se postavljenje ciljeva i zadataka udruge ostvaruje u djelatnosti organiziranja savjetovanja, predavanja, seminara, kongresa, tribina i stručnih skupova o problemima prometa i parkiranja.

Obveznik traži mišljenje Povjerenstva može li uz obnašanje javne dužnosti direktora trgovačkog društva Opatija 21 d.o.o obavljati savjetodavne poslove u navedenoj strukovnoj udruzi, kao i povremeno i privremeno obavljati edukacijsku djelatnost pojedinim članovima Hrvatske parking udruge u cilju unapređenja njihova poslovanja, uz navođenje ostvarenih primitaka u imovinskoj kartici koja se podnosi Povjerenstvu. Obveznik zaključno napominje kako je većina članova udruge osnovano od strane jedinica lokalne i područne (regionalne) samouprave za obavljanje djelatnosti organizacije i reguliranja prometa u mirovanju.

Uvidom u Registar udruga koji ustrojava i vodi Ministarstvo pravosuđa i uprave, utvrđeno je da je pod registarskim brojem: 00002018 upisana udruga Hrvatska parking udruga.

Sukladno članku 17. stavku 2. ZSSI/21-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Prema stavku 3. istog članka Zakona, prethodno odobrenje Povjerenstva iz stavka 2. toga članka nije potrebno za obavljanje, pored ostalih, i edukacijske djelatnosti.

Člankom 17. stavkom 3. ZSSI/21-a propisano je da su obveznici obvezni prijaviti Povjerenstvu primitke iz stavaka 2. i 3. toga članka.

Člankom 18. stavkom 5. ZSSI/21-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Iz zahtjeva za mišljenje proizlazi da je trgovačko društvo Opatija 21 d.o.o., u kojem obveznik Igor Štok obnaša dužnost direktora, član strukovne udruge Hrvatska parking udruga koja okuplja pravne i fizičke osobe koje obavljaju djelatnost organizacije i reguliranja prometa u mirovanju, kako bi zajedničkim aktivnostima utjecali na promjenu zakona i drugih propisa iz područja prometa te na taj način unaprijedili svoj rad i poslovanje.

Obveznik Igor Štok je kao predstavnik struke imenovan u Nadzorni odbor Hrvatske parking udruge kao nadzorno tijelo udruge, a ujedno bi obavljao poslove savjetovanja u udruzi te edukacije članovima udruge, koje bi obavljao povremeno i privremeno.

Sukladno članku 18. stavku 5. ZSSI/21-a, obveznik može za vrijeme obnašanja dužnosti direktora trgovačkog društva Opatija 21 d.o.o. biti član Nadzornog odbora Hrvatske parking udruge, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova, pri čemu je dužan obavljanje iste funkcije navesti u imovinskoj kartici.

U svojem zahtjevu obveznik Igor Štok nije izričito naveo obnaša li dužnost direktora trgovačkog društva Opatija 21 d.o.o. profesionalno ili volonterski, međutim, ako istu dužnost i obnaša profesionalno, sukladno članku 17. stavku 3. ZSSI/21-a, može bez prethodnog odobrenja Povjerenstva za vrijeme obnašanja navedene dužnosti obavljati edukacijsku djelatnost članovima Hrvatske parking udruge, kao i povremeno i privremeno obavljati poslove savjetovanja za istu udrugu, ali je dužan u imovinskoj kartici navesti prihode ostvarene od njihova obavljanja.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Igor Štok, putem Opatija 21. d.o.o., Stubište Lipovica 3, 51410 Opatija
2. Objava na internetskoj stranici Povjerenstva
3. Pismohrana